CELEX: 52015PC0558
Language: hr
Date: 2015-11-10
Title: Prijedlog PROVEDBENE ODLUKE VIJEĆA kojom se Republici Litvi odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 10.11.2015.
            COM(2015) 558 final
            2015/0258(NLE)
            Prijedlog
            PROVEDBENE ODLUKE VIJEĆA
            kojom se Republici Litvi odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od te Direktive kako bi se pojednostavnio postupak obračuna poreza ili spriječile određene vrste utaje ili izbjegavanja poreza.
            
            
               Dopisom koji je Komisija zaprimila 1. travnja 2015. Republika Litva (dalje u tekstu „Litva”) podnijela je zahtjev za odobrenje da nastavi primjenjivati mjeru kojom se odstupa od članka 193. Direktive o PDV-u. U skladu s člankom 395. stavkom 2. Direktive o PDV-u Komisija je dopisom od 18. svibnja 2015. ostale države članice obavijestila o zahtjevu Litve. Komisija je dopisom od 20. svibnja 2015. obavijestila Litvu da ima sve informacije koje smatra potrebnima za razmatranje zahtjeva.
            
            
               Litavska vlada traži produljenje valjanosti postojeće primjene mehanizma obrnute porezne obveze u vezi s isporukom drvne sirovine i isporukom koju vrše porezni obveznici koji su u sudskom stečajnom postupku ili u postupku restrukturiranja.
            
            
               U pogledu isporuke drvne sirovine, velik broj trgovaca u Litvi nije ispunio svoje obveze. Poduzeća u tom sektoru obično su mali preprodavači i posrednici koji čestu nestanu, a da nadležnim poreznim tijelima nisu platili porez koji su obračunali za isporuku, ali su svojim kupcima ostavili valjan račun za odbitak PDV-a.
            
            
               Porezni obveznici koji su u sudskom stečajnom postupku ili u postupku restrukturiranja nadležnim poreznim tijelima često nisu plaćali PDV koji su primili od svojih kupaca. Međutim, kupac, kao trgovac u skladu s propisima, ipak može odbiti plaćeni PDV.
            
            
               U okviru mehanizma obrnute porezne obveze, odstupanjem od općeg pravila predviđenog člankom 193. Direktive o PDV-u kupac postaje odgovoran za plaćanje PDV-a na domaće transakcije. 
            
            
               Ta mjera odstupanja prvotno je odobrena Odlukom Vijeća 2006/388/EZ od 15. svibnja 2006.
                  2
               , kojom su bili obuhvaćeni i isporuka željeznih otpadaka i lomljevine te građevinski radovi. Primjena mjere odstupanja za isporuku drvne sirovine i isporuku koju vrše porezni obveznici koji su u sudskom stečajnom postupki ili u postupku restrukturiranja produljena je Provedbenom odlukom Vijeća 2010/99/EU od 16. veljače 2010.
                  3
                Posljednje produljenje mjere odstupanja odobreno je Provedbenom odlukom Vijeća 2012/704/EU od 13. studenoga 2012
                  4
               .
            
            
               Na temelju izvješća koje su dostavila litavska porezna tijela zajedno sa zahtjevom za odobrenje da nastavi primjenjivati mjeru odstupanja, Komisija je zaključila da situacija na kojoj se temeljilo prvotno odstupanje i dalje postoji. Na temelju rezultata poreznih istraga Litva tvrdi da se odstupanje pokazalo učinkovitim za isporuku drvne sirovine i isporuku koju vrše porezni obveznici koji su u sudskom stečajnom postupku ili u postupku restrukturiranja. 
            
            
               U tim se konkretnim slučajevima mehanizmom obrnute porezne obveze odgovornost za plaćanje PDV-a i povezane obveze prenose s manjih ili manje pouzdanih oporezivih dobavljača na veće i pouzdanije oporezive kupce. Tako se podupiru porezna tijela koja se suočavaju s poteškoćama pri naplati PDV-a u tim konkretnim sektorima.
            
            
               Odstupanje bi stoga trebalo odobriti na još jedno ograničeno razdoblje.
            
            
               •Usklađenost s postojećim odredbama politike u tom području politike
            
            
               
                  Slična odstupanja povezana s člankom 193.Direktive o PDV-u odobrena su drugim državama članicama.
               
            
            
               •Usklađenost s drugim politikama Unije
            
            
               
                  Nije primjenjivo.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               Prijedlog je u skladu s načelom proporcionalnosti iz razloga navedenih u nastavku.
            
            
               Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               Nadalje, mjera je usmjerena i ograničena na određen broj oporezivih dobavljača kod kojih se naplata PDV-a pokazala problematičnom. S obzirom na ograničeno područje primjene odstupanja, posebna je mjera proporcionalna cilju koji se želi postići.
            
            
               •Odabir instrumenta
            
            
               U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Provedbena odluka Vijeća najprikladniji je instrument jer je se može uputiti pojedinim državama članicama. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ne primjenjuje se.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Prijedlogom Odluke želi se pojednostavniti obračun poreza i boriti protiv moguće utaje ili izbjegavanja PDV-a te se njime stoga može ostvariti pozitivan gospodarski učinak.
            
            
               Taj će učinak u svakom slučaju biti ograničen zbog uskog područja primjene odstupanja.
            
            
               4.UTJECAJ NA PRORAČUN
            
            
               
                  Prijedlog nema nikakav utjecaj na proračun Unije.
               
            
            
               5.OSTALI ELEMENTI
            
         
         
            
               •Planovi provedbe i mehanizmi praćenja, evaluacije i izvješćivanja
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok do 31. prosinca 2018.
               
               
                  Ako Litva namjerava zatražiti još jedno produljenje mjere odstupanja nakon 2018., Komisiji bi najkasnije 1. travnja 2018 zajedno sa zahtjevom za produljenje trebalo dostaviti izvješće o evaluaciji.
               
            
            
               2015/0258 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Litvi odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 291. stavak 2.,
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  5
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom koji je Komisija zaprimila 1. travnja 2015. Republika Litva (dalje u tekstu „Litva”) podnijela je zahtjev za odobrenje da nastavi primjenjivati mjeru odstupanja od odredaba Direktive 2006/112/EZ kojima se utvrđuje osoba odgovorna za plaćanje poreza na dodanu vrijednost (PDV) poreznim tijelima.
            
            
               (2)U skladu s člankom 395. stavkom 2. Direktive 2006/112/EZ Komisija je dopisom od 18. svibnja 2015. ostale države članice obavijestila o zahtjevu Litve. Komisija je dopisom od 20. svibnja 2015. obavijestila Litvu da ima sve informacije koje smatra potrebnima za razmatranje zahtjeva.
            
            
               (3)Odlukom Vijeća 2006/388/EZ
                  6
                Litvi je među ostalim odobreno da za kupce uvede obvezu plaćanja PDV-a na isporučenu robu i usluge u slučaju stečajnih postupaka ili postupaka restrukturiranja koji podliježu sudskom nadzoru te na isporuku drvne sirovine.
            
            
               (4)Rok za primjenu mjere odstupanja produljen je dva puta: Provedbenom odlukom Vijeća 2010/99/EU od 16. veljače 2010.
                  7
                i Provedbenom odlukom Vijeća 2012/704/EU od 13. studenoga 2012.
                  8
               
            
            
               (5)Poreznim istragama i odgovarajućom analizom primjene mehanizma koje su provela litavska porezna tijela pokazala se učinkovitost mjere odstupanja.
            
            
               (6)Komisija je zaključila da se pravna i činjenična situacija kojom se opravdala primjena mjere odstupanja nije promijenila te da i dalje postoji. Litvi bi stoga trebalo odobriti primjenu te mjere u daljnjem ograničenom razdoblju.
            
            
               (7)Ako Litva zatraži dodatno produljenje mjere odstupanja nakon 2018., Komisiji bi najkasnije do 31. ožujka 2018 zajedno sa zahtjevom za produljenje trebalo dostaviti izvješće o evaluaciji.
            
            
               (8)Mjerom odstupanja neće se negativno utjecati na vlastita sredstva Unije prikupljena PDV-om,
            
         
         
            
               DONIJELO JE OVU ODLUKU: 
            
            
               Članak 1.
            
            
               U članku 2. Provedbene odluke 2010/99/EU drugi stavak zamjenjuje se sljedećim: 
            
            
               „Primjenjuje se do 31. prosinca 2018. Zahtjev za produljenje mjere predviđen ovom Odlukom podnosi se Komisiji najkasnije 31. ožujka 2018. i prilaže mu se izvješće s pregledom primjene te mjere.”
            
            
               Članak 2.
            
            
               Ova odluka upućena je Republici Litvi.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  SL L 150, 3.6.2006., str. 13.
               
               
                  
                     (3)
                  SL L 45, 20.2.2010., str. 10.
               
               
                  
                     (4)
                  SL L 319, 16.11.2012., str. 7.
               
               
                  
                     (5)
                  SL L 347, 11.12.2006., str. 1.
               
               
                  
                     (6)
                  Odluka Vijeća 2006/388/EZ od 15. svibnja 2006. kojom se Republici Litvi odobrava uvođenje mjere odstupanja od članka 21. Šeste direktive 77/388/EEZ o usklađivanju zakonodavstava država članica o porezima na promet (SL L 150, 3.6.2006., str. 13. – 14.)
               
               
                  
                     (7)
                  Provedbena odluka Vijeća 2010/99/EU od 16. veljače 2010. kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 45, 20.2.2010., str.10. – 11.).
               
               
                  
                     (8)
                  Provedbena odluka Vijeća 2012/704/EU od 13. studenoga 2012. kojom se izmjenjuje Provedbena odluka 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 319, 16.11.2012., str. 7.).